Ir-rapper Amerikan Chris Brown kien arrestat fiċ-ċentru  ta’ rijabilitazzjoni fejn kien qed jingħata kura f’Kalifornja. Għalkemm id-dettalji mhumiex ċari, huwa kellu jitlaq mill-faċilità għax naqas milli jimxi mar-regoli. Brown ittieħed f’ħabs f’Los Angeles sakemm jidher il-Qorti t-Tnejn. F’Novembru li għadda huwa kien ingħata sentenza ta’ tlett xhur f’ċentru biex jitgħallem jikkontrolla r-rabja. Hemmhekk huwa kien qed jingħata kura wkoll għal bipolar disorder , post-traumatic stress disorder u abbużi minn sustanzi llegali. Is-sentenza ta’ probation għall-attakk fl-2009 fuq il-kantanta Rihanna kellha tispiċċa din is-sena iżda s-sentenza kienet revokata wara li kien arrestat akkużat li ħebb għal xi ħadd f’Washington DC. Il-każ għadu pendenti. Minbarra t-trattament, din is-sena, Chris Brown ried jagħmel 1,000 siegħa ta’ xogħol għall-komunità. Skont rapport li ħareġ mill-uffiċċjali tal-probation fi Frar, huwa għamel 250 siegħa ta’ xogħol u kien qed jikkopera.